Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: 64/1999. (VI. 25.) OGY határozata
Paragraph Index: 834

6. Az EU-csatlakozás előkészítése az adatvédelem terén is jogharmonizációs feladatokat igényel. Ezt az előző éves jelentésben részletesen elemeztük. Az adatvédelmi törvényt célszerű minél előbb hozzáigazítani az EU adatvédelmi direktívájához. Ugyancsak sürgető feladat az Európai Unió bűnüldözési információs rendszeréhez kapcsolódó jogalkotási feladatok elvégzése. Mind az Europol, mind a Schengeni Egyezmény a részes államokban hasonló nemzeti információs alrendszer létesítését igényli, melynek adatvédelmi ellenőrzését független nemzeti ellenőrző szervre kell bízni. A magyar jogrendszerben ma a független ellenőrző szerv az Országgyűlés által választott adatvédelmi biztos. A vonatkozó törvényjavaslat azonban a kormányzati felelősség körében óhajtja az ellenőrző szervezetet létrehozni, mely megoldás a függetlenség követelménye terén támaszt kétségeket. Egyébként a magyar alkotmányos rendszerben kivitelezhetetlen, hogy a valamelyik kormányszervhez kapcsolt nemzeti ellenőrző szerv működését a személyes adatok kezelése tekintetében az Országgyűlés adatvédelmi biztosa ne ellenőrizhesse.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes